b'\n_START_ARTICLE_\nGert van Egen\n_START_PARAGRAPH_\nGert van Egen (f\xc3\xb8dt f\xc3\xb8r 1578, d\xc3\xb8d 1611 el. 1612) var stenhugger av ukjent opphav. Det er kjent at han i noen \xc3\xa5r virket i Danmark under Frederik II._NEWLINE_Han var ansatt p\xc3\xa5 Kronborg slott 1578-1585; i de \xc3\xa5rene Frederik II fikk utf\xc3\xb8rt store arbeider p\xc3\xa5 slottet. Van Egen var en av de best avl\xc3\xb8nnede stenhuggerne, noe som indikerer at han har hatt viktige oppgaver i utsmykkingen av Kronborg._NEWLINE_Frederik II d\xc3\xb8de i 1588 og allerede \xc3\xa5ret etter fikk Gert van Egen bestilling p\xc3\xa5 gravm\xc3\xa6le til kongen som skulle st\xc3\xa5 i Roskilde domkirke. Initiativet kom fra s\xc3\xb8nnen Christian IV og moren, enkedronning Sophie.  Det g\xc3\xa5r frem av et brev fra Sophie at han skulle utf\xc3\xb8re det etter utleverte modeller og det er derfor noe uklart hvor stor del av monumentet som er van Egens eget verk._NEWLINE_Av s\xc3\xa6rlig interesse er relieffene p\xc3\xa5 sidene av monumentet. De skildrer scener fra kongens felttog mot Ditmarsken i 1559 og fra Den nordiske sju\xc3\xa5rskrigen 1563-1570. Den ene scenen viser beleiringen av Akershus festning i Oslo i 1567.'